Klasa: 023-03/19-01/09

Urbroj: 50419-20-04

Zagreb, 29. studenoga 2019.

**ZAPISNIK**

**S 15. SJEDNICE 6. SAZIVA SAVJETA ZA RAZVOJ CIVILNOGA DRUŠTVA**

**održane 22. studenoga 2019. (petak) s početkom u 12:00 sati**

**u**

**hotelu Dubrovnik, Gajeva 2, Zagreb**

 **Dnevni red**

1. Usvajanje dnevnog reda 15. sjednice Savjeta
2. Usvajanje zapisnika s 14. sjednice Savjeta
3. Izbor članova Povjerenstva za izbor članova Savjeta u novom mandatu
4. Nacrt Nacionalnog plana stvaranja poticajnog okruženja za razvoj civilnoga društva od 2020. do 2026. i Nacrt Programa provedbe Nacionalnog plana 2020. – 2023. za prvo trogodišnje razdoblje
5. Razno

**Prisutni članovi/članice: Nina Krznarić Uroda** (Ministarstvo za demografiju, obitelj, mlade i socijalnu politiku), **Hajdica Filipčić** (Ministarstvo financija), **Davor Golenja** (Ministarstvo zaštite okoliša i energetike), **Romana Kuzmanić Oluić** (Ministarstvo vanjskih i europskih poslova), **Ines Loknar – Mijatović** (Ured za ljudska prava i prava nacionalnih manjina), **Vesna Lendić Kasalo** (Ured za udruge), **Miljenka Buljević** (kultura), **Janja Ricov** (sport), **Mira Anić** (skrb o osobama s invaliditetom), **Emina Bužinkić** (zaštita i promicanje ljudskih prava), **Krešimir Čanić** (tehnička kultura), **Željka Leljak Gracin** (zaštita okoliša i održivi razvoj), **Marija Hanževački** (sindikati), **Danijela Hećimović** (Hrvatska zajednica županija).

**Prisutni zamjenici/e članova:** **Sanjica Kiš** (Ministarstvo zdravstva), **Stipe Buljan** (Ministarstvo kulture), **Gorana Marić** (Ministarstvo hrvatskih branitelja), **Ozren Pavlović Bolf** (Ministarstvo turizma), **Darko Vučić** (Središnji državni ured za šport), **Kristina Bosnić** (Ministarstvo uprave), **Mato Pešut** (Ministarstvo regionalnoga razvoja i fondova Europske unije), **Stela Fišer Marković** (Ured za udruge), **Ana Balaband** (Ured predsjednika Vlade RH), **Luka Bogdan** (Nacionalna zaklada za razvoj civilnoga društva), **Martina Horvat** (demokratizacija, vladavina prava te razvoj obrazovanja), **Dražen Šantić** (djelovanje udruga proizašlih iz Domovinskog rata),), **Ivan Novosel** (zaštita i promicanje ljudskih prava), **Iris Beneš** (zaštita okoliša i održivi razvoj).

**Prisutni iz Ureda za udruge**: Helena Beus, Iva Rašić, Darija Marić, Milana Romić, Nemanja Relić, Drina Ćavar.

**Gosti: Ante Martić** (Nacionalna zaklada za razvoj civilnoga društva), **Toni Vidan** (EGSO), **Ines Elezović** (Nacionalni centar za vanjsko vrednovanje obrazovanja), **Kruno Kardov** (Filozofski fakultet u Zagrebu), **Antonija Letinić** (Zaklada Kultura nova), **Nevenka Lončarić Jelačić** (Agencija za odgoj i obrazovanje), Zora **Maštrović** (AKRAM), **Sanja Posavec** (Agencija za mobilnost i programe EU), **Sanja Tarczay** (savez Dodir), **Ivana Vučetić** (Hrvatski zavod za zapošljavanje), **Ivana Aščić** (Hrvatski zavod za zapošljavanje), **Irena Đokić** (Ekonomski institut Zagreb), **Sven Janovski** (Mreža mladih Hrvatske), **Danijela Pustahija Musulin** (Agencija za strukovno obrazovanje i obrazovanje odraslih). **Blaženka Sečkar** (Gong), Blanka Turza (HURID), **Mirna Čorić** (Ministarstvo za demografiju, obitelj, mlade i socijalnu politiku), Slađana Novota (SMART), **Marina Vojković** (ODRAZ), **Josip Lucić** (Hrvatski generalski zbor), **Marin Grabar** (Hrvatski ratni veterani Zagreb), **Sara Lalić** (Centar za mirovne studije).

**Predstavnici medija: Veronika Rešković** (Faktograf).

**Ukupno je bilo prisutno 25 od 37 članova (ili zamjenika članova) Savjeta (10 od 20 predstavnika/predstavnica organizacija civilnog društva te 15 od 17 predstavnika/predstavnica tijela javne vlasti).**

**Ispričani članovi/članice i zamjenici članova Savjeta**: **Eli Pijaca Plavšić** (demokratizacija, vladavina prava te razvoj obrazovanja), **Ines Vrban** (zaklade), **Marko Košiček** (Ministarstvo znanosti i obrazovanja), **Vesna Krivošić** (socijalna skrb).

Predsjednica Savjeta Emina Bužinkić na početku sjednice pozdravila je sve okupljene, posebice goste na sjednici, članove Radne skupine za izradu nacrta Nacionalne strategije stvaranja poticajnog okruženja za razvoj civilnoga društva.

Utvrđen je kvorum.

**Ad 1. - Usvajanje dnevnog reda 15. sjednice Savjeta za razvoj civilnoga društva**

U sklopu poziva na sjednicu članovi Savjeta dobili su predloženi Dnevni red. Također, dobili su i predložene dopune dnevnog reda od strane predsjednice Savjeta vezane za točku Razno u sklopu koje je predložena rasprava o sljedećim temama:

- Razlike u tumačenjima *de minimis* pravila,

- Izvještaj o sastanku s provedbenim tijelima ESF-a 21.11.,

- Informacije o aktivnostima u okviru predsjedavanja Hrvatske Vijećem EU,

- Novosti o Uredbi o kriterijima za utvrđivanje korisnika i načinu raspodjele dijela prihoda

 od igara na sreću za 2020. godinu,

- Zahtjev Lige za prevenciju ovisnosti - Prigovor na nezaključivanje natječaja Ministarstva

 za demografiju, obitelj, mlade i socijalnu politiku i Ministarstva zdravstva.

- Izbor novih predstavnika/ica u EGSO

Helena Beus navela je kako smatra da bi teme predložene pod točkom „Razno“ trebale biti raspravljene na budućim sjednicama. Ove teme zahtijevaju pripremu.

Emina Bužinkić je naglasila kako se ona i ravnateljica Ureda za udruge nisu usuglasile oko Dnevnog reda stoga je dostavila prijedlog tema pod točkom „Razno“. Pod navedenom točkom razmijenile bi se samo bazične informacije što bi poslužilo kao uvod u naknadne opsežnije rasprave.

Pristupilo se glasovanju o predloženom dnevnom redu: 12 glasova je bilo za predloženi Dnevni red, 12 glasova protiv. Dnevni red proširen temama pod „Razno“ nije usvojen.

Potvrđen je dnevni red bez točke „Razno“.

**Ad 2. - Usvajanje zapisnika 14. sjednice Savjeta za razvoj civilnoga društva**

Sukladno zaključku s 11. sjednice Savjeta, zapisnik prethodne sjednice dostavljen je ranije kako bi članovi Savjeta imali mogućnost dostave komentara i prijedloga. Zaprimljeni su komentari uvršteni u tekst zapisnika koji je upućen s pozivom na sjednicu. Uz zapisnik, na stranicama Ureda za udruge će biti objavljena i snimka posljednje sjednice koja će biti dostupna i na *Youtube* kanalu Ureda za udruge. Zapisnik je usvojen uz dva suzdržana glasa.

**Ad. 3. – Izbor članova Povjerenstva za izbor članova Savjeta u novom mandatu**

Sukladno dogovoru s posljednje sjednice Savjeta, Ured za udruge uputio je poziv za prijavu kandidata za članove Povjerenstva za izbor članova Savjeta u novom mandatu. Kao što je definirano Poslovnikom Savjeta, zadaće Povjerenstva su provjera formalnih uvjeta pristiglih kandidatura, odgovor na eventualne žalbe te kontrola procesa glasovanja.

Dosadašnja praksa je bila da Povjerenstvo čine članovi Savjeta i to: predstavnik Ureda za udruge, predstavnik iz reda tijela državne uprave i predstavnik iz reda organizacija civilnoga društva.

Zaprimljena je kandidatura zamjenice predsjednice Savjeta, Hajdice Filipčić za članicu Povjerenstva u ime tijela državne uprave te Ines Vrban, članice Savjeta iz reda zaklada za predstavnicu organizacija civilnoga društva u Povjerenstvu. Predstavnica Ureda za udruge bit će ravnateljica Helena Beus. Također je naknadno zaprimljena prijave gđe Nikoline Klaić, predstavnice Ministarstva regionalnoga razvoja i fondova EU.

Poslovnikom nije definiran broj članova, no zbog pariteta predloženo je da se u rad Povjerenstva uključi još jedan predstavnik organizacija civilnoga društva, i to netko tko se neće kandidati za novi saziv Savjeta. Za članicu Povjerenstva javila se i Mira Anić.

Predloženo Povjerenstvo (Hajdica Flipičić, Ines Vrban, Helena Beus, Nikolina Klaić, Mira Anić) potvrđeno je jednoglasno.

Nemanja Relić prezentirao je okupljenima hodogram aktivnosti vezan za izbor novih članova Savjeta iz reda civilnoga društva. Poziv će biti objavljen u ponedjeljak 25. studenoga i zbog blagdana će biti otvoren do 13. ili 15. siječnja. Nakon toga u roku od 15 dana Povjerenstvo će pregledati zaprimljene prijave, nakon čega će biti objavljen poziv na glasanje za predložene kandidate.

Toni Vidan se javio za riječ kako bi informirao okupljene o planiranoj konferenciji Savjeta, Ureda za udruge i EGSO u sklopu predsjedanja Republike Hrvatske Vijećem EU. Nemanja Relić informirao je okupljene da je dogovoreno da će se konferencija održati 24. i 25. ožujka 2020., a o svim detaljima Savjet će biti informiran na sljedećim sjednicama.

**Ad. 4. - Nacrt Nacionalnog plana stvaranja poticajnog okruženja za razvoj civilnoga društva od 2020. do 2026. i Nacrt Programa provedbe Nacionalnog plana 2020. – 2023. za prvo trogodišnje razdoblje**

Izrada Nacionalne strategije stvaranja poticajnog okruženja za razvoj civilnoga društva stalna je tema ovog saziva Savjeta. Nakon perioda neaktivnosti, Ured za udruge započeo je u rujnu s ažuriranjem Nacrta Nacionalne strategije, nakon čega je uslijedilo savjetovanje o Nacrtu Strategije u sklopu konferencije Nacionalne zaklade za razvoj civilnoga društva „Civilno društvo 2030: RH-EU Euro –Mediteran“ koja je održana od 23. do 25. listopada u Šibeniku.

Sukladno novom normativnom okviru za izradu strateških dokumenata, dokument je preimenovan u Nacionalni plan te je definirano novo razdoblje provedbe, od 2020. do 2026. Sukladno navedenom normativnom okviru, dokument je također razdvojen na Nacionalni plan te Program provedbe u kojem su navedene mjere i aktivnosti.

Navedeni dokumenti dostavljeni su članovima Savjeta s pozivom na sjednicu, uz zaprimljene komentare s konferencije u Šibeniku te odgovore Ureda za udruge na zaprimljene komentare.

Ravnateljica Ureda za udruge, Helena Beus, izložila je dosadašnji proces revidiranja Strategije, to jest Nacionalnog plana stvaranja poticajnog okruženja za razvoj civilnoga društva od 2020. do 2026. te ključne novosti i izmjene vezane za predložene mjere i aktivnosti.

Navela je da je tekst odvojen na Nacionalni plan i Program provedbe zbog novog Zakona o sustavu strateškog planiranja i upravljanja razvojem Republike Hrvatske. Nacionalni plan donosit će se na razdoblje od sedam godina, a Program provedbe na razdoblje od tri godine. Izložila je dosadašnji proces izrade dokumenta. U dokument su implementirani komentari koji su zaprimljeni u Šibeniku te do sad zaprimljena mišljenja tijela državne uprave. Sljedeći koraci uključuju slanje prijedloga nadležnim tijelima na očitovanja, nakon toga održat će se sastanci sa sunositeljima mjera i aktivnosti. Sljedeći korak uključuje slanje dokumenta na prethodno mišljenje Vladi prije e-savjetovanja, te na kraju slijede službena očitovanja nositelja i sunositelja mjera.

Iris Beneš je zanimalo koji je sljedeći korak nakon rasprave o dokumentu na Savjetu.

Helena Beus je odgovorila kako će se današnji komentari razmotriti s nadležnim tijelima državne uprave.

Martina Horvat istaknula je molbu Savjetu da se u zapisniku navedu daljnji koraci i rokovi. Helena Beus je navela da će obavijestiti Savjet o svim daljnjim procesima, postoji procedura koja može biti kraća i duža.

Emina Bužinkić smatra da su potrebni konkretniji datumi. Zanima ju kada se može očekivati javno savjetovanje i svi daljnji koraci koji prethode usvajanju dokumenata.

Marija Hanževački je navela kako se slaže da su potrebni čvršći rokovi. Imala je konkretno pitanje vezano uz Program provedbe, mjera 23., provedbena aktivnost 23.2. koja se tiče poticanja suradnje s Europskim gospodarskim i socijalnim odborom u kojoj se navodi da će biti izrađeno tematsko mišljenje o sustavu razvoja civilnoga društva na razini EU i zemalja članica na zahtjev RH tijekom predsjedanja Vijećem EU. S obzirom da takvo mišljenje neće biti izrađeno od strane EGSO tijekom predsjedanja RH Vijećem EU, potrebno je izmijeniti tu aktivnost.

Zora Maštrović iz udruge Akram, smatra da je bitna promjena svijesti. Zalaže se za podizanje svijesti o razvoju civilnoga društva u Hrvatskoj

Slađana Novota iz udruge Smart, nije vidjela tekst, te ju je zanimalo je li revidiran od 2016. Također ju je zanimalo hoće li praćenje provedbe i horizontalne aktivnosti biti dio Nacionalnog plana.

Helena Beus je replicirala da je tekst revidiran. Horizontalne mjere nisu stavljene jer se još uvijek radi o radnoj verziji, no horizontalne mjere će biti uključene, kao i mjere vezane uz vidljivost. Rokove ne želi dati jer će je se prozivati, a ne zna kako će ići procedura. Vjeruje da će to biti prvi kvartal iduće godine.

Emina Bužinkić istaknula je da se 3 godine čeka ključni strateški dokument za civilno društvo.

Danijela Pustahija Musulin iz Agencije za strukovno obrazovanje i obrazovanje odraslih očitovala se na područje II. Programa provedbe koja se tiče obrazovanja. Izostavljeno je strukovno obrazovanje, a radi se o području u kojem se jedino primjenjuje Agenda 2030. Obrazovanje odraslih također nije zastupljeno. Vezano uz aktivnosti 5.2. i 11.2., u Agenciji se verificiraju stručni programi udruga, treba ažurirati točku 5.2., kako bi tijelo koje vrednuje programe udruga bilo uključeno u metodologiju i provedbu aktivnosti.

Helena Beus je odgovorila da je zahtjev za očitovanjem upućen svim nositeljima i sunositeljima mjera, može se ponovno poslati zahtjev za ažuriranjem prema Agenciji.

Miljenka Buljević predlaže da se u proces donošenja Nacionalnog plana i programa provedbe doda još jedan korak, peti korak kojim bi bilo predviđeno da se nakon što Ured za udruge zaprimi sva službena očitovanja na dokumente, očitovanja dostave Radnoj skupini za praćenje Nacionalne strategije kao bi Radna skupina dala svoje očitovanje na cijeli proces. U ovo bi se moglo i trebalo uključiti i Radnu skupinu za financije, normativni i institucionalni okvir.

Nevenka Lončarić Jelačić iz Agencije za odgoj i obrazovanje istaknula je da je vidljivo da je dokument iz ranijih vremena, neke stvari su se dogodile u pogledu obrazovanja što je potrebno uvrstiti u dokument. Godine 2018. je dovršen preporučeni okvir za razvoj demokratske kulture za sve članice Vijeća Europe. Nastavnici testiraju portfolio kompetencija za razvoj demokratske kulture. Predložila je da se proširi mjera 10. tako da se doda razvoj odgojno obrazovnih tema za razvoj demokratske političke kulture i sudioničke demokracije.

Blaženka Sečkar iz GONG-a je navela da je prošla 2017., 2018., i 2019. bez Strategije. Možda će i cijelo višegodišnje financijsko razdoblje proći bez krovnog strateškog dokumenta za razvoj civilnoga društva. Imajući u vidu poteškoće u vidu provedbe ESF, Savjet bi trebao podržati prijedlog EU Parlamenta da se iz fonda ESF+ dva posto alokacije rezervira za civilno društvo.

Luka Bogdan se javio za riječ te naveo da je on u određenim segmentima uključen u pregovore s Europskom komisijom gdje je sudjelovao na sastancima oko donošenja Uredbe za ESF+. U pogledu civilnoga društva u Uredbi o ESF+ je Europski parlament predložio fiksnu alokaciju, no Vijeće se zalaže za sintagmu *„appropriate amount“* na onim prioritetima na kojima je to potrebno. Savjet tu teško može nešto napraviti, eventualno može donijeti zaključak, no hrvatski pregovarači su podržavali ovu ideju i misli kako *appropriate amount* ne bi bio ispod 2% alokacije.

Blaženka Sečkar replicirala je da ne postoji nacionalna politika za civilno društvo te prema tome ne postoje prioriteti po pojedinim ministarstvima. Apelira se na promjenu stajališta Vlade da se osigura tematsko izdvajanje od 2%.

Luka Bogdan naveo je da su finalni osigurač raspodjele sredstava za ESF+ predstavnici organizacija civilnoga društva u Odboru za praćenje operativnog programa „Učinkoviti ljudski potencijali 2014. – 2020.“, koji trebaju potvrditi tematske alokacije. Trenutno je Uredba o ESF+ u fazi trijaloga i to bi moglo završiti za vrijeme predsjedanja Republike Hrvatske Vijećem EU, a nakon toga ide programiranje ESF+ fonda.

Miljenka Buljević je podsjetila na svoj prijedlog za uvrštavanje petog koraka u planirani hodogram donošenja Nacionalnog plana i Programa provedbe. Helena Beus se složila da se navedeni prijedlog može prihvatiti.

Emina Bužinkić je podsjetila i na šesti korak, a to je usvajanje Strategije, to jest Plana. Zanimalo ju je usvaja li još uvijek dokument Vlada te hoće li Vlada dokument usvojiti za vrijeme trajanja mandata ovog saziva Savjeta.

Helena Beus je potvrdila da Vlada usvaja Nacionalni plan i Program provedbe. Pozvala je Irenu Đokić s Ekonomskog instituta da komentira.

Irena Đokić istaknula je da vremenski okvir nitko ne može dati. Planirano je da se Nacionalna razvojna strategija do 2030. godine usvoji do kraja ožujka 2020.

Helena Beus smatra kako bi dokumenti trebali biti usvojeni u mandatu ovog saziva Savjeta ako bude sve po procedurama.

Martina Horvat je predložila da se odrede rokovi za pojedine etape nad kojima se ima kontrola. Zanima ju koliko je očekivano trajanje dodatnih očitovanja nadležnih tijela te sastanci s nositeljima i sunositeljima. Smatra kako su to rokovi koji se mogu definirati, a slaže se s uvrštavanjem petog koraka koji je predložila Miljenka Buljević.

Helena Beus je istaknula da je važno da Ured dobije konkretne prijedloge vezane uz mjere i aktivnosti, te će se Ured držati predloženih koraka. Također se osvrnula i na vidljivost, navela je da je poslala predsjednici Savjeta amandmane zaprimljene u sklopu rasprave o Državnom proračunu za 2020., a koji vezani za financiranje OCD-a, pa se iz toga vidi kakvo je mišljenje o civilnom društvu.

Blaženka Sečkar ponovila je svoju molbu da Savjet pruži podršku inicijativu za tematsko izdvajanje za civilno društvo u sklopu fonda ESF+.

Željka Leljak Gracin istaknula je pitanje donošenja Uredbe o kriterijima za utvrđivanje korisnika i načinu raspodjele dijela prihoda od igara na sreću za 2020. Budući da je koordinatorica Radne skupine za financije, normativni i institucionalni okvir, Uredba je bila stalna tema ove radne skupine. Postignut je napredak te je izrađen hodogram donošenja Uredbe. Ovo je vjerojatno posljednja sjednica ove godine, a zaključak Savjeta je bio da Uredba o kriterijima za utvrđivanje korisnika i načinu raspodjele dijela prihoda od igara na sreću treba biti upućena Savjetu na vrijeme da se može očitovati. Podsjetila na situaciju iz 2016. kada je Uredba usvojena za vrijeme trajanja sjednice Savjeta. Zanima ju u kojoj je fazi izrada Uredbe.

Vesna Lendić Kasalo je istaknula da je Ured za udruge prikupio sektorske analize svih nadležnih tijela kao podlogu za izradu Uredbe. Te sektorske analize upućuju se prema Ministarstvu financija. Kada Ministarstvo financija izradi prijedlog Uredbe, ona svakako mora biti raspravljena od strane Savjeta i biti upućena na javno savjetovanje. Ne zna hoće li se proces odraditi u prosincu, ili će se ući u siječanj.

Iris Beneš pohvaljuje što su teme iz održivog razvoja ušle u Nacionalni plan. Nada se da je to podstrek za Ministarstvo zaštite okoliša i energetike za početak aktivnijeg financiranja projekata i programa udruga.

Emina Bužinkić je istaknula da neke mjere stoje još od 2016. i brojni prioriteti su zastarjeli. Informacija o terminu javnog savjetovanja je jako bitna za organizacije civilnoga društva kako bi mogle na vrijeme poslati komentare. Predlaže dva zaključka:

**a) uvrštavanje petog koraka u hodogram izrade Nacionalnog plana i Programa provedbe stvaranja poticajnog okruženja za razvoj civilnoga društva, koji bi uključivao izradu osvrta na proces donošenja navedenih dokumenata od strane Radne skupine za praćenje provedbe Strategije i Radne skupine za financije, normativni i institucionalni okvir.**

Romana Kuzmanić Oluić nije sigurna koliko je ovaj predloženi dodatni korak funkcionalan, jer su službena očitovanja nadležnih tijela uvijek zadnji korak u procesu, predlaže da se ovaj korak prebaci naprijed u procesu. Miljenka Buljević je odgovorila da je svjesna da su službena očitovanja završni korak no ovim korakom se želi ostvariti praćenje procesa i evaluacija procesa.

Zaključak usvojen uz 4 suzdržana glasa.

**b) zaključak kojim Savjet podržava inicijativu Europskog parlamenta kojom se traži od Vlade da osigura tematsko izdvajanje za jačanje kapaciteta civilnog društva iz ESF+ u iznosu od najmanje 2% za financijsko razdoblje 2021. - 2027.**

Zaključak je usvojen uz 3 suzdržana glasa.

**Ad. 5. – Razno**

U sklopu glasovanja o dnevnom redu nisu prihvaćene predložene teme u sklopu točke Razno, no za riječ se javila Marija Hanževački, te istakla da je potrebno razgovarati o izboru članova Europskog gospodarskog i socijalnog odbora (EGSO) iz reda civilnoga društva budući da postoji mogućnost da sljedeća sjednica Savjeta ne bude tako brzo. Sljedeće godine ističe mandat svim članovima EGSO. Način izbora predstavnika OCD-a u EGSO je dugotrajniji i kompliciraniji i treba više vremena od izbora predstavnika iz reda sindikata i poslodavaca. Moli da se sada definira okvir ovog izbora, to jest da se o tome raspravi.

Emina Bužinkić je predložila da se ipak ova tema raspravi jer očito postoji potreba za tim.

Helena Beus se ne slaže i smatra da se treba držati procedure sukladno Odluci o postupku imenovanja članova iz Republike Hrvatske u EGSO. Ministarstvo rada i mirovinskoga sustava odgovorno je za koordinaciju procesa izbora svih hrvatskih predstavnika u EGSO.

Nemanja Relić je pojasnio da je Ministarstvo rada i mirovinskoga sustav prethodni put zatražilo od Savjeta da provede proceduru procedura izbora predstavnika organizacija civilnoga društva putem Savjeta.

Vesna Lendić Kasalo je pojasnila da Ministarstvo rada i mirovinskoga sustava nadležno tijelo da obavi proceduru, ali je upravo Vlada zadnjim izmjenama i dopunama Odluke o osnivanju Savjeta potvrdila praksu da se putem Savjeta po određenoj proceduri biraju u radna/savjetodavna tijela predstavnici organizacija civilnoga društva. Zadnji put je Ministarstvo rada i mirovinskog sustava tražilo od Ureda i Savjeta da se predstavnici EGSO izaberu temeljem iste procedure kao i članovi Savjeta.

Ana Balaband smatra da se raspravlja o temi koja nije pripremljena. Mandat članovima EGSO ističe u srpnju ili rujnu tako da ima vremena da se provede izbor sukladno redovnoj proceduri.

Helena Beus smatra da je isto s temom *de minimis*. To je kompleksna tema koja zahtjeva stručna i pravna mišljenja.

Luka Bogdan smatra da nema mjesta panici. Savjet treba pričekati prvi korak, a to je da onaj tko koordinira proces započne sve. Vjeruje da će se Ministarstvo rada i mirovinskog sustava obratiti Savjetu.

Janja Ricov vjeruje da je došlo do nesporazuma, predložene su informacije po ovim točkama i po ovoj raspravi je vidljivo da su ove informacije bile potrebne kako bi se razjasnile nedoumice.

Martinu Horvat je zanimalo hoće li sljedeća sjednica Savjeta biti do kraja godine, te hoće li se uputiti upit Ministarstvu rada i mirovinskog sustava, kao i kojom brzinom planiraju pokretanje procedure za izbor članova EGSO.

Emina Bužinkić je istaknula da Savjet ne može imati zaključke po ovoj temi jer nije usvojena kao točka dnevnog reda. Napomenula je da Savjet treba djelovati transparentno. Teme za dnevni red predlaže kako ih zaprimi ili konzultira s predstavnicima organizacija civilnoga društva. Ne može se često usuglasiti s Uredom oko odredjenih tema npr. već dugo nema tumačenja oko *de minimisa*. Još prošle godine je bilo zaključeno da će Savjet raspravljati o EGSO, a i na zadnjoj sjednici se opet navelo da se o tome treba govoriti.

Otvoren proces rada Savjeta je ključan, no smatra kako je to još uvijek željeno stanje i da je puno frustracija. Navela je i kako je tri godine Strategija ključna tema Savjeta te da nema puno vremena za druge teme. Navela je kako se rijetko održavaju sjednice, a smatra kako Vladini akteri ne omogućuju kvalitetne rasprave i donošenje zaključaka posljednje tri godine.

Sljedeća sjednica ovisi o rasporedu Ureda za udruge i održat će se u prosincu ili siječnju 2020.

Sjednica je završila oko 14:30h.

**Zapisnik sastavio: Predsjednica Savjeta:**

Nemanja Relić, v.r. Emina Bužinkić v.r.